《摄山遇雨憩文殊庵》
清代·赵函

四山尊一峰，巑岏出仙掌。遵涧肆幽行，穿萝成独往。

空岩堆落叶，湿翠下不上。诸天风雨来，涛浪万松响。

泉语堕寒淙，鼯啼没灌莽。寂寞文殊庵，昔游俨可想。

老僧已茶毗，苔色上斋榜。先公婆罗碑，遗墨尚精爽。

留此镇山门，摩挲心郁怏。再来知何时，应待药苗长。

作者简介：江苏震泽人，字艮甫。诸生。工诗，不喜模仿，词与曹楙坚齐名。有《乐潜堂集》。